b'\n_START_ARTICLE_\nStetoskop\n_START_PARAGRAPH_\nStetosk\xc3\xb3p (iz gr\xc5\xa1\xc4\x8dine stethos = prsi + skopein = pregledati) tudi fonendoskop je naprava iz dveh u\xc5\xa1esnih nastavkov, ki sta s cevkami povezana z lijakastim ali membranskim nastavkom za oslu\xc5\xa1kovanje oziroma avskultacijo (prislu\xc5\xa1kovanje zvokom v telesu z namenom, da se ugotovi stanje plju\xc4\x8d, srca ...)._NEWLINE_Poleg tega velja stetoskop tudi za enega od simbolov zdravni\xc5\xa1kega poklica; zdravniki namre\xc4\x8d  tako v realnosti kot v upodobitvah pogosto nosijo stetoskop okrog svojega vratu. Raziskava v letu 2012 je pokazala, da ima stetoskop pomembno vlogo pri doseganju zaupanja pri bolniku.\n_START_SECTION_\nZgodovina\n_START_PARAGRAPH_\nStetoskop je leta 1816 izumil in ga kasneje tako poimenoval francoski zdravnik Ren\xc3\xa9 Th\xc3\xa9ophile Hyacinthe La\xc3\xabnnec. Do zamisli za napravo za oslu\xc5\xa1kovanje naj bi pri\xc5\xa1el med pregledom mlaj\xc5\xa1e bolnice z znaki sr\xc4\x8dne bolezni. Dotlej so zdravniki opravljali oslu\xc5\xa1kovanje na na\xc4\x8din, da so svoje uho prislonili neposredno ob prsi bolnika. Zaradi bolni\xc4\x8dine mladosti in njenega spola je imel La\xc3\xabnnec pomisleke glede takega pregleda ter se ob tem spomnil na poznan akusti\xc4\x8dni fenomen, da ob prislonitvi u\xc5\xa1esa na eno stran drevesnega hloda oja\xc4\x8da zvok, ki nastane z potrkanjem na nasprotni strani hloda. La\xc3\xabnnecov stetoskop je bil pravzaprav lesena cev, ki je omogo\xc4\x8dala poslu\xc5\xa1anje z enim u\xc5\xa1esom. Naslednji pomembni korak se je zgodil leta 1851, ko je irski zdravnik Arthur Leared izumil stetoskop z nastavkoma za obe u\xc5\xa1esi, leta 1852 pa ga je George Cammann \xc5\xa1e izbolj\xc5\xa1al ter napisal tudi razpravo o uporabi stetoskopa pri diagnostiki.'